Drømmen om at møde en vaskeægte prinsesse gik i dag i opfyldelse for 7-årige Josefine fra Dronninglund. Hun fik lov at overrække en buket blomster til Prinsesse Benedikte, da hun besøgte Dronninglund Skole anledning af 300 års jubilæet for de såkaldte prinsesseskoler. Her skulle prinsessen se elevernes arbejde med folkeskolen gennem 300 år - følge med i undervisningen i en skoleklasse anno 2019. Og på sådan en stor dag, så var det vigtigt at øve sig grundigt inden, når nu man havde fået den fine opgave at stå for bloomsterbuketten. Hør, hvordan 7-årige Josefine gjorde sig klar til at overrække blomsterbuketten: Derfor havde Josefine forinden allieret sig med en voksen, som kunne agere stand-in prinsesse. - Der var én, som legede, hun gik på den røde løber, og så skulle jeg så sige dét, jeg skulle sige til hende: Goddag, deres Kongelige Højhed, velkommen til Dronninglund Skole, fortæller Josefine. Både blomsterne og besøget på Dronninglund Skole blev da også taget godt imod af den royale gæst. - Det har været rigtigt morsomt og en god oplevelse, og der er en dejlig ånd her. Og den vil jeg tro fortsætter, er jeg helt sikker på, siger Prinsesse Benedikte. Prinsesseskolerne var forløberne for folkeskolerne og de blev oprettet af Prinsesse Sophie Hedvig på Dronninglund Slot. Prinsessen lavede prinsesseskoler på alle de godser, der var ejet af familien. Det betød, at fattige familiers børn fik mulighed for gratis skolegang i de pågældende sogne næsten 100 år før resten af landet. Se billederne fra prinsesse Benediktes besøg på Dronninglund Skole:

Opsummering:
Prinsesse Benedikte besøgte Dronninglund Skole i anledningen af 300 års jubilæet for landets prinsesseskoler.